sec C

Cu răscumpărare în termen de peste un an

Cu răscumpărare în termen de un an sau mai puțin

Cu răscumpărare în termen de peste un an

Cu răscumpărare în termen de un an sau mai puțin

C. Contul financiar

Impozite curente pe venit, patrimoniu etc.

Impozite curente pe venit, patrimoniu etc.

ANEXA II

DEFINIȚIILE menționate la articolul 10

Următoarele definiții sunt bazate pe Manualul FMI privind balanța de plăți și poziția investițională internațională, ediția a șasea, (BPM6), Sistemul european de conturi, Manualul privind statisticile referitoare la comerțul internațional cu servicii 2010, Definiția de referință a OCDE pentru investițiile directe străine (BD4).

A. CONTUL CURENT

Contul curent prezintă fluxul de bunuri, servicii, venituri primare și secundare între rezidenți și nerezidenți.

1. BUNURI

Această componentă cuprinde bunurile mobile care fac obiectul unui transfer de proprietate între rezidenți și nerezidenți.

1.1 Mărfuri de uz general pe baza balanței de plăți

Mărfurile de uz general pe baza balanței de plăți (BP) cuprind bunurile care fac obiectul unui transfer de proprietate economică între un rezident și un nerezident și care nu sunt incluse în alte categorii specifice, precum bunurile transferate prin merchanting (a se vedea 1.2) și aurul nemonetar (a se vedea 1.3) sau ca parte a unui serviciu. Mărfurile de uz general ar trebui evaluate la valoarea de piață pe o bază franco la bord (FOB). În contribuția țărilor la compilarea agregatelor Uniunii, trebuie incluse importurile și exporturile de bunuri în comerț cvasitranzit, iar pentru comerțul din interiorul Uniunii, țara parteneră ar trebui stabilită în funcție de principiul expedierii.

1.2 Exporturi nete de bunuri prin merchanting

Prin merchanting se înțelege achiziționarea de bunuri de către un rezident (al economiei raportoare) de la un nerezident, combinată cu revânzarea ulterioară a acelorași bunuri unui alt nerezident, fără ca bunurile să fie prezente în economia raportoare. Exporturile nete de bunuri prin merchanting reprezintă diferența dintre vânzările și cumpărările de bunuri pentru merchanting. Acest post include marjele comercianților, câștigurile și pierderile din deținere, precum și modificarea stocurilor de bunuri transferate prin merchanting.

1.2.1 Bunurile achiziționate prin merchanting sunt indicate ca un export/credit negativ al economiei comerciantului.

1.2.2 Vânzarea de bunuri este indicată la bunuri vândute prin merchanting ca export/credit pozitiv al economiei comerciantului.

1.3 Aur nemonetar

Aurul nemonetar cuprinde tot aurul în afara aurului monetar. Aurul monetar este deținut de către autoritățile monetare și păstrat ca Activ de rezervă (a se vedea 6.5.1). Aurul nemonetar poate fi fizic (bullion) (respectiv monede, lingouri sau bare cu o puritate de cel puțin 995/1 000, inclusiv aurul deținut în conturi de aur alocate), sub formă de pulbere și sub alte forme brute sau semiprelucrate.

1.4 Ajustări pentru aplicarea de mărci – comerț cvasitranzit

Comerțul cvasitranzit este un termen utilizat pentru a defini bunurile importate într-un stat membru, vămuite pentru punerea în liberă circulație pe teritoriul Uniunii (și supuse taxelor la import), de către o entitate care nu este considerată o unitate instituțională rezidentă și care sunt apoi expediate în alt stat membru. Aplicarea de mărci trebuie înregistrată de statele membre afectate de „comerțul cvasitranzit” pentru a raporta diferența dintre valoarea Mărfurilor de uz general declarate atunci când bunurile sunt importate inițial dintr-o țară terță și valoarea lor atunci când sunt expediate în alt stat membru. Defalcarea geografică ar trebui elaborată pe baza țării de reședință a societății-mamă care controlează întreprinderea care gestionează procedura vamală referitoare la aceste bunuri în economia raportoare.

2. SERVICII

Serviciile sunt rezultatul unei activități de producție care schimbă condițiile unităților consumatoare sau facilitează schimbul de produse sau de active financiare. În general, serviciile nu sunt elemente separate asupra cărora să se poată stabili drepturi de proprietate și, în general, nu pot fi separate de producția lor.

2.1 Servicii de fabricare asupra unor intrări fizice deținute de alții

Serviciile de fabricare asupra unor intrări fizice deținute de alții acoperă prelucrarea, asamblarea, etichetarea, ambalarea etc. realizate de întreprinderi care nu dețin în proprietate bunurile în cauză. Fabricarea este realizată de o entitate care primește un comision de la proprietar. Deoarece proprietatea asupra bunurilor nu se schimbă, nu este înregistrată nicio tranzacție cu mărfuri de uz general între prelucrător și deținător. Valoarea comisioanelor aplicate pentru serviciile de fabricare asupra unor intrări fizice deținute de alții nu este în mod necesar aceeași cu diferența dintre valoarea bunurilor trimise pentru prelucrare și valoarea bunurilor după prelucrare. Sunt excluse asamblarea construcțiilor prefabricate (incluse la Construcții) și etichetarea și ambalarea aferente transportului (incluse la Transport).

2.2 Servicii de întreținere și reparații neincluse în altă parte

Serviciile de întreținere și reparații neincluse în altă parte cuprind lucrările de întreținere și reparații efectuate de rezidenți asupra bunurilor care sunt deținute de nerezidenți (și invers). Reparațiile pot fi realizate la unitatea reparatorului sau în altă parte. Valoarea întreținerii și reparațiilor include orice piese sau materiale furnizate de reparator și incluse în tarife. Piesele și materialele facturate separat ar trebui incluse la mărfurile de uz general. Reparațiile și întreținerea vapoarelor, aeronavelor și a altor echipamente de transport sunt incluse la acest post. Curățarea echipamentelor de transport este exclusă, fiind inclusă la Servicii de transport. Întreținerea și reparațiile construcțiilor sunt excluse, fiind incluse la Construcții. Întreținerea și reparațiile calculatoarelor sunt excluse, fiind incluse la Servicii informatice.

2.3 Transport

Transportul reprezintă procesul deplasării persoanelor și obiectelor dintr-un loc în altul, precum și serviciile auxiliare și de sprijin conexe. Transportul include și serviciile poștale și de curierat. Serviciile de transport sunt înregistrate în balanța de plăți atunci când sunt prestate de către rezidenți ai unei economii în beneficiul rezidenților alteia. Transportul poate fi clasificat în funcție de:

(a) mijloace de transport, mai precis maritim, aerian sau altele. „Altele” pot fi defalcate în continuare în transport feroviar, rutier, pe căile navigabile interioare, prin conducte și spațial, precum și transportul de energie electrică;

(b) obiectul transportului, mai precis pasageri sau mărfuri sau altele (ceea ce acoperă servicii de sprijin și auxiliare precum încărcarea și descărcarea containerelor, depozitare și antrepozitare, ambalare și reambalare, curățarea echipamentelor de transport efectuate în porturi și aeroporturi).

2.3.1 Transportul maritim

Cuprinde toate serviciile de transport maritim. O defalcare este necesară pentru Transport maritim de pasageri, Transport maritim de mărfuri și Transportul maritim, altele.

2.3.2 Transport aerian

Cuprinde toate serviciile de transport aerian. O defalcare este necesară pentru Transport aerian de pasageri, Transport aerian de mărfuri și Transportul aerian, altele.

2.3.3 Alte mijloace de transport

Cuprinde toate serviciile de transport altele decât maritim sau aerian. O defalcare este necesară pentru Pasageri, Mărfuri și Altele. Este necesară o clasificare extinsă pentru Alte mijloace de transport, după cum urmează:

2.3.3.1 Transportul spațial include lansările de sateliți efectuate de întreprinderi comerciale pentru proprietarii de sateliți (precum întreprinderile de telecomunicații) și alte operațiuni realizate de operatori de echipamente spațiale, cum ar fi transportul de bunuri și de persoane în cadrul experimentelor științifice. De asemenea, include transportul spațial de pasageri și plățile efectuate de către o economie pentru ca rezidenții săi să poată utiliza vehiculele spațiale ale altei economii.

2.3.3.2 Transportul feroviar cuprinde transportul cu ajutorul trenurilor. Este necesară o subdivizare suplimentară în Transport feroviar de pasageri, Transport feroviar de mărfuri și Altele.

2.3.3.3 Transportul rutier cuprinde transportul cu camioane, vehicule grele pentru transportul mărfurilor, autobuze și autocare. Este necesară o subdivizare suplimentară în Transport rutier de pasageri, Transport rutier de mărfuri și Transport rutier – Altele.

2.3.3.4 Transportul pe căi navigabile interioare cuprinde transporturile internaționale efectuate pe fluvii, râuri, canale și lacuri. Sunt incluse transporturile efectuate pe căi navigabile interioare ale unei țări și pe cele care sunt utilizate în comun de două sau mai multe țări. Este necesară o subdivizare suplimentară în Transport pe căi navigabile interioare de pasageri, Transport pe căi navigabile interioare de mărfuri și Transport pe căi navigabile interioare, altele.

2.3.3.5 Transportul prin conducte cuprinde transportul internațional de bunuri prin conducte, precum transportul de petrol și produse înrudite, de apă și de gaz. Sunt excluse serviciile de distribuție, de regulă de la substații către consumator (incluse la Alte servicii pentru întreprinderi n.a.p.) și valoarea produselor transportate (incluse la Mărfuri de uz general).

2.3.3.6 Transportul de energie electrică cuprinde servicii de transport al energiei electrice la tensiune înaltă printr-un grup interconectat de linii și echipamente asociate, între punctele de aprovizionare și punctele în care este transformată în energie cu tensiune joasă, pentru livrare către consumatori sau către alte sisteme electrice. Sunt incluse taxe pentru transportul de energie electrică, atunci când acesta este separat de procesul de producție și distribuție. Furnizarea propriu-zisă de electricitate este exclusă. De asemenea, sunt excluse serviciile de distribuție a energiei electrice (incluse la Alte servicii pentru întreprinderi, Alte servicii pentru întreprinderi n.a.p.).

2.3.3.7 Alte servicii de transport auxiliare și de sprijin cuprinde toate celelalte servicii de transport care nu pot fi încadrate în vreun tip de servicii de transport descrise mai sus.

2.3.4 Servicii poștale și de curierat

Serviciile poștale și de curierat acoperă preluarea, transportul și livrarea scrisorilor, ziarelor, periodicelor, broșurilor, a altor materiale tipărite, a coletelor și pachetelor, incluzând ghișeele oficiilor poștale și serviciile de închiriere a căsuțelor poștale.

2.4 Turism

Creditele de turism acoperă bunurile și serviciile de uz propriu sau care sunt cedate altor persoane, achiziționate dintr-o economie de către nerezidenți în cursul vizitelor în respectiva economie. Debitele de turism acoperă bunurile și serviciile de uz propriu sau care sunt cedate altor persoane, achiziționate din alte economii de către rezidenți în cursul vizitelor în respectivele alte economii. Turismul include transportul local (respectiv transportul în interiorul economiei vizitate și furnizat de un rezident al respectivei economii), dar exclude transportul internațional (care este inclus la Transportul de pasageri). De asemenea, sunt excluse bunurile achiziționate de un călător pentru revânzare în economia proprie sau într-o altă economie. Turismul este împărțit în două subcomponentele principale: Călătorii de afaceri și Călătorii în interes personal.

2.4.1 Călătorii de afaceri

Călătoriile de afaceri cuprind achiziționarea de bunuri și servicii de către cei care călătoresc în interes de afaceri. Sunt incluse și achiziționarea de bunuri și servicii pentru uz personal de către lucrătorii sezonieri, transfrontalieri și alții, care nu sunt rezidenți ai economiei în care sunt angajați. Călătoriile de afaceri sunt subagregate în continuare în Achiziționare de bunuri și servicii de către lucrători transfrontalieri, sezonieri sau alți lucrători pe termen scurt și Alte călătorii de afaceri.

2.4.1.1 Achiziționarea de bunuri și servicii de către lucrători transfrontalieri, sezonieri sau alți lucrători pe termen scurt include achiziționarea de bunuri și servicii pentru uz personal de către lucrătorii sezonieri, transfrontalieri și de către alți lucrători, care nu sunt rezidenți ai economiei în care sunt angajați și al căror angajator este rezident al economiei respective.

2.4.1.2 Alte călătorii de afaceri cuprind toate cheltuielile efectuate în călătoriile de afaceri, care nu au fost efectuate de lucrătorii transfrontalieri, sezonieri sau de alți lucrători pe termen scurt.

2.4.2 Călătorii în interes personal

Călătoriile în interes personal cuprind bunurile și serviciile achiziționate de către călătorii care se deplasează în străinătate în alte scopuri decât cele de afaceri, de exemplu vacanțele, participarea la activități recreative și culturale, vizitarea rudelor și prietenilor, pelerinajul, precum și pentru educație sau sănătate. Călătoriile în interes personal sunt împărțite în trei subcomponente: Cheltuieli pentru sănătate, Cheltuieli pentru educație și Alte călătorii în interes personal).

2.4.2.1 Cheltuielile pentru sănătate sunt definite drept cheltuielile totale efectuate de cei care călătoresc în interes medical.

2.4.2.2 Cheltuielile pentru educație sunt definite drept cheltuielile totale efectuate de studenți.

2.4.2.3 Alte călătorii în interes personal cuprind toate Călătoriile în interes personal neincluse la Cheltuieli pentru sănătate sau Cheltuieli pentru educație.

2.5 Construcții

Construcțiile acoperă crearea, renovarea, repararea sau extinderea activelor fixe sub formă de clădiri, amenajări ale teritoriului de natură tehnică și alte construcții (inclusiv drumuri, poduri, baraje, etc.). Sunt incluse lucrările aferente de instalare și asamblare, amenajarea șantierului și lucrările de construcții de ordin general, servicii specializate precum vopsit, instalații de apă și canalizare, demolare, precum și gestionarea proiectelor de construcții. Contractele de construcții acoperite în comerțul internațional cu servicii sunt, în general, pe termen scurt. Proiectele mari de construcții contractate de o întreprindere nerezidentă care durează un an sau mai mult până sunt finalizate vor conduce, de obicei, la înființarea unei sucursale rezidente.

Construcțiile pot fi dezagregate în Construcții în străinătate și Construcții în economia raportoare.

2.5.1 Construcții în străinătate

Construcțiile în străinătate cuprind serviciile de construcții furnizate nerezidenților de către întreprinderi rezidente ale economiei raportoare (credit/exporturi), precum și bunurile și serviciile achiziționate în economia gazdă de întreprinderile respective (debit/importuri).

2.5.2 Construcții în economia raportoare

Construcțiile în economia raportoare cuprind serviciile de construcții furnizate rezidenților din economia raportoare de către întreprinderi de construcții nerezidente (debit), precum și bunurile și serviciile achiziționate în economia raportoare de către întreprinderile nerezidente respective (credit).

2.6 Servicii de asigurări și pensii

Serviciile de asigurări și pensii cuprind: Asigurări directe, Reasigurări, Servicii de asigurări auxiliare, Pensii și servicii de garantare standard. Asigurările directe sunt defalcate în continuare în Asigurări de viață, Asigurări de mărfuri transportate și alte asigurări directe. Pensiile și serviciile de garantare standard sunt defalcate în continuare în Servicii de pensii și Servicii de garantare standard. Aceste servicii sunt estimate sau evaluate prin comisioanele incluse în totalul primelor și nu prin valoarea totală a primelor.

2.6.1 Asigurări de viață

Titularii polițelor de asigurări de viață efectuează plăți periodice către un asigurator (poate exista doar o singură plată), care, în schimb, se obligă să plătească asiguratului o sumă minimă convenită sau o rentă, la o anumită dată sau în caz de deces al asiguratului, dacă acesta survine mai devreme. Asigurarea de viață pe termen limitat, în cazul căreia indemnizațiile se plătesc în caz de deces dar nu și în alte circumstanțe, este exclusă din această rubrică și este inclusă la Alte asigurări directe.

2.6.2 Asigurări de mărfuri transportate

Serviciile de asigurări de mărfuri transportate se referă la asigurarea bunurilor care fac obiectul exportului sau al importului, pe o bază corelată cu evaluarea FOB a bunurilor și cu transportul de mărfuri.

2.6.3 Alte asigurări directe

Alte asigurări directe cuprind toate celelalte forme de asigurări pentru diverse evenimente. Sunt incluse asigurarea de viață pe termen limitat; asigurarea de accident și de sănătate (în afară de cazul în care acestea sunt furnizate în cadrul sistemelor de securitate socială ale administrațiilor publice); asigurări de transport maritim, aerian și de alt tip; incendii și alte daune provocate proprietăților; asigurări pentru pierderi financiare; asigurări de răspundere civilă generală; și alte asigurări, precum asigurări de călătorie și asigurări aferente împrumuturilor și cărților de credit.

2.6.4 Reasigurări

Reasigurarea este procesul de subcontractare a unor părți a riscului de asigurare, adesea către operatori specializați, în schimbul unei părți proporționale din veniturile obținute din prime. Tranzacțiile de reasigurare pot viza pachete care includ mai multe tipuri de riscuri.

2.6.5 Servicii de asigurări auxiliare

Cuprind tranzacții strâns legate de operațiunile de asigurare și cu fonduri de pensii. Sunt incluse comisioanele agenților, serviciile agenților și brokerilor de asigurări, serviciile de consultanță în domeniul asigurărilor și pensiilor, serviciile de evaluare și ajustare, serviciile actuariale, serviciile de administrare a operațiunilor de salvare, serviciile de reglementare și de monitorizare a indemnizațiilor și serviciile de recuperare.

2.6.6 Servicii de pensii

Serviciile de pensii acoperă serviciile furnizate de fonduri înființate pentru a oferi venituri după pensionare și indemnizații în caz de deces sau handicap, unor grupuri specifice de salariați, de către administrația publică sau de către societăți de asigurare în beneficiul salariaților.

2.6.7 Servicii de garantare standard

Serviciile de garantare standard sunt servicii aferente schemelor de garantare standard. Ele sunt aranjamente prin care o parte (garantul) se angajează să acopere pierderile împrumutătorului în cazul în care împrumutatul intră în incapacitate de plată. Exemplele includ garanțiile pentru credite de export și garanțiile pentru împrumuturile către studenți.

2.7 Servicii financiare

Serviciile financiare acoperă servicii intermediare și auxiliare, cu excepția serviciilor de asigurări și de fonduri de pensii, furnizate de obicei de bănci sau de alte societăți financiare.

2.7.1 Servicii financiare explicit facturate și alte servicii financiare

Serviciile sunt facturate prin tarife explicite în cazul a numeroase servicii financiare și nu necesită o calculare specială. Ele includ comisioane pentru acceptarea de depozite și acordarea de credite, comisioane pentru garanții unice cu risc incert (one-off guarantees), comisioane sau penalități pentru rambursări anticipate sau întârziate, comisioane de administrare a conturilor, comisioane legate de acreditive, servicii de cărți de credit, comisioane și taxe legate de leasingul financiar, factoring, subscrieri și compensarea plăților. Sunt incluse și serviciile de consultanță financiară, custodia activelor financiare sau a metalelor prețioase (bullion), gestionarea activelor financiare, servicii de monitorizare, servicii de furnizare de lichiditate, servicii de asumare a riscului altele decât asigurările, servicii de fuziuni și achiziții, servicii de evaluare a riscului de credit, servicii bursiere și servicii fiduciare. Dealerii de instrumente financiare pot taxa, parțial sau integral, serviciile lor prin diferența dintre prețurile lor de vânzare și de cumpărare. Marjele la tranzacțiile de vânzare și cumpărare sunt incluse în serviciile financiare explicit facturate și în alte servicii financiare.

2.7.2 Servicii de intermediere financiară indirect măsurate (SIFIM)

Dobânda efectivă poate fi considerată ca incluzând atât un element de venit, cât și un comision pentru un serviciu. Societățile care acordă credite și care acceptă depozite funcționează prin acordarea către deponenți a unor dobânzi care sunt mai mici decât dobânzile aplicate celor care iau credite. Marjele de dobândă rezultante sunt utilizate de societățile financiare pentru a-și acoperi cheltuielile și a produce un excedent de exploatare. Prin convenție, aceste comisioane indirecte legate de dobândă se aplică numai creditelor și depozitelor și numai atunci când aceste credite și depozite sunt furnizate de sau depuse la societăți financiare.

2.8 Taxe pentru utilizarea proprietății intelectuale neincluse în altă parte

Taxele pentru utilizarea proprietății intelectuale neincluse în altă parte includ:

(a) taxe pentru utilizarea de drepturi de proprietate (precum brevete, mărci, drepturi de autor, procedee și creații industriale, inclusiv secrete comerciale și francize). Aceste drepturi pot rezulta din cercetare și dezvoltare, precum și din marketing; și

(b) taxe pentru licențe de reproducere sau distribuire a proprietății intelectuale încorporate în originalele sau prototipurile produse (precum drepturi de autor asupra cărților sau manuscriselor, programelor de calculator, operelor cinematografice și înregistrărilor sonore) și a drepturilor conexe (de exemplu pentru interpretări în direct și retransmitere prin televiziune, cablu sau satelit).

2.9 Servicii de telecomunicații, servicii informatice și servicii de informații

Serviciile informatice și de telecomunicații sunt definite în funcție de natura serviciului și nu de metoda de furnizare.

2.9.1 Servicii de telecomunicații

Serviciile de telecomunicații cuprind transmiterea de sunete, imagini sau alte informații prin telefon, telex, telegrame, cablu, radio sau televiziune, satelit, poștă electronică, fax etc., precum și serviciile de rețea, de teleconferință și de suport tehnic furnizate întreprinderilor. Ele nu includ valoarea informațiilor transportate. Sunt incluse de asemenea, serviciile de telecomunicații mobile, de furnizare de servicii pentru nodurile de comunicații prin internet și de acces online, inclusiv furnizarea de acces la internet. Sunt excluse serviciile de instalare pentru echipamentele de rețele telefonice, deoarece acestea sunt incluse în Construcții și în serviciile destinate bazelor de date (incluse în Servicii de informații).

2.9.2 Servicii informatice

Cuprind serviciile destinate componentelor hardware și/sau software și serviciile de prelucrare a datelor. Sunt incluse și serviciile de consultanță pentru hardware și software și cele de instalare; serviciile de întreținere și reparare a computerelor și a echipamentelor periferice; serviciile de recuperare în caz de dezastru, furnizarea de consultanță și asistență privind gestionarea resurselor informatice; analiza, proiectarea și programarea de sisteme „la cheie” (inclusiv dezvoltarea și proiectarea de pagini de internet) și furnizarea de consultanță tehnică pentru programe de calculator (software); licențe pentru utilizarea programelor de calculator nepersonalizate; dezvoltarea, producerea, furnizarea și elaborarea documentației pentru programele de calculator personalizate, inclusiv de sisteme de operare realizate la comandă pentru utilizatori specifici; întreținerea sistemelor și alte servicii auxiliare, precum formarea în cadrul activităților de consultanță; serviciile de prelucrare a datelor, cum ar fi introducerea, sortarea și prelucrarea datelor în sistem time-sharing; serviciile de găzduire a paginilor de internet (adică furnizarea de spațiu pe un server pentru găzduirea paginilor de internet ale clienților); și gestionarea echipamentelor informatice. Sunt excluse taxele pentru licențele de reproducere și/sau distribuire a programelor de calculator care sunt incluse în Taxe pentru utilizarea proprietății intelectuale. Leasingul calculatoarelor fără un operator este inclusă în Leasing operațional.

2.9.3 Servicii de informații

Cuprinde: Servicii prestate de agențiile de știri și Alte servicii de informații.

2.9.3.1 Serviciile prestate de agențiile de știri include furnizarea de știri, fotografii și articole de fond către mijloacele de informare în masă.

2.9.3.2 Alte servicii de informații cuprind serviciile privind bazele de date (proiectarea bazelor de date, stocarea și difuzarea datelor și a bazelor de date, inclusiv directoare și liste de distribuire), atât online, cât și pe suport magnetic, optic sau imprimate, precum și portalurile de căutare pe internet (servicii de motor de căutare care găsesc adrese de internet pentru clienții care caută informații introducând cuvinte-cheie). De asemenea, ele includ abonamentele directe individuale la ziare și periodice, primite prin poștă, transmitere electronică sau alte mijloace; alte servicii de furnizare de conținut online; și servicii ale bibliotecilor și arhivelor. Ziarele și periodicele în vrac sunt incluse la mărfuri de uz general. Conținutul descărcat care nu este software (inclus în Servicii informatice) sau audio și video (inclus în Servicii audiovizuale și conexe) este inclus în servicii de informații.

2.10 Alte servicii pentru întreprinderi

Acestea includ: Servicii de cercetare și dezvoltare, Servicii de consultanță profesională și în management, Servicii tehnice, Servicii legate de comerț și Alte servicii pentru întreprinderi.

2.10.1 Servicii de cercetare și dezvoltare

Serviciile de cercetare și dezvoltare constau din servicii asociate cu cercetarea fundamentală, cercetarea aplicată și dezvoltarea experimentală a unor produse și procedee noi. În principiu, astfel de activități în științele fizice, științele sociale și științele umaniste intră în această categorie, inclusiv dezvoltarea de sisteme de operare care reprezintă progrese tehnologice. Ele includ și cercetarea comercială legată de electronice, produse farmaceutice și biotehnologie.

Acestea cuprind: 1) Activitate sistematică pentru creșterea volumului de cunoștințe și 2) Alte servicii de cercetare și dezvoltare.

2.10.1.1 Activitatea sistematică pentru creșterea volumului de cunoștințe cuprinde: a) Prestarea de servicii personalizate și nepersonalizate de cercetare și de dezvoltare și b) Vânzarea de drepturi de proprietate intelectuală aferente cercetării și dezvoltării.

2.10.1.1.a Prestarea de servicii personalizate și nepersonalizate de cercetare și de dezvoltare cuprinde prestarea de servicii de cercetare și dezvoltare la comandă (personalizate) și dezvoltarea de servicii de cercetare și dezvoltare nepersonalizate, exceptând vânzările de drepturi de autor (incluse la 2.10.1.1.b) și vânzările referitoare la licențele de reproducere sau utilizare (incluse în Taxe pentru utilizarea proprietății intelectuale neincluse).

2.10.1.1.b Vânzarea de drepturi de proprietate intelectuală aferente cercetării și dezvoltării cuprinde Brevete, Drepturi de autor aferente cercetării și dezvoltării, Procedee și creații industriale (incluzând secretele comerciale).

2.10.1.2 Alte servicii de cercetare și dezvoltare includ alte activități de dezvoltare a unor produse/procese.

2.10.2 Servicii de consultanță profesională și în management

Serviciile de consultanță profesională și în management includ: 1) Servicii juridice, servicii de contabilitate, servicii de consultanță în management, servicii manageriale și servicii de relații publice; și 2) Servicii de publicitate, de studii de piață și de sondaje de opinie.

2.10.2.1 Serviciile juridice, de contabilitate, de consultanță în management și de relații publice cuprind:

a) Servicii juridice; b) Servicii de contabilitate, de audit, de evidență contabilă și de consultanță fiscală; c) Servicii de consultanță pentru întreprinderi, de consultanță în management și de relații publice.

2.10.2.1.a Serviciile juridice cuprind serviciile de consultanță juridică și reprezentare furnizate pentru orice procedură juridică, judiciară sau legală; serviciile de redactare de documente și instrumente juridice; serviciile de consultanță în legalizarea actelor; și serviciile de custodie și arbitraj.

2.10.2.1.b Serviciile de contabilitate, de audit, de evidență contabilă și de consultanță fiscală cuprind înregistrarea tranzacțiilor comerciale pentru întreprinderi și alți beneficiari; serviciile de examinare a registrelor contabile și a situațiilor financiare; planificarea declarațiilor fiscale și consultanță fiscală; și pregătirea documentației fiscale.

2.10.2.1.c Serviciile de consultanță pentru întreprinderi, de consultanță în management și de relații publice cuprind serviciile de consultanță și de asistență operațională pentru întreprinderi privind politica și strategia acestora, precum și planificarea generală, structurarea și controlul unei organizații. Sunt incluse comisioane de management, auditarea managementului; managementul comercial, gestionarea resurselor umane, organizarea producției și consultanța în managementul proiectelor; precum și serviciile de consultanță și de asistență operațională privind îmbunătățirea imaginii clienților și relațiile acestora cu publicul larg și cu alte instituții.

2.10.2.2 Servicii de publicitate, de studii de piață și de sondaje de opinie cuprind proiectarea, crearea și comercializarea mesajelor publicitare de către agențiile de publicitate; răspândirea prin intermediul mass-mediei, inclusiv achiziționarea și vânzarea de spații publicitare; serviciile de expoziție furnizate de târgurile comerciale; promovarea produselor în străinătate; studii de piață; telemarketing; și sondajele de opinie pe diverse subiecte.

2.10.3 Servicii tehnice, servicii legate de comerț și alte servicii pentru întreprinderi

Acestea includ: 1) Servicii de arhitectură, de inginerie, științifice și alte servicii tehnice, 2) Servicii de tratare a deșeurilor și depoluare, servicii agricole și miniere, 3) Servicii de leasing operațional, 4) Servicii legate de comerț și 5) Alte servicii pentru întreprinderi n.a.p.

2.10.3.1 Servicii de arhitectură, de inginerie, științifice și alte servicii tehnice

Cuprind: a) Servicii de arhitectură, b) Servicii de inginerie, c) Servicii științifice și alte servicii tehnice.

2.10.3.1.a Serviciile de arhitectură includ tranzacțiile vizând proiectarea clădirilor.

2.10.3.1.b Serviciile de inginerie includ proiectarea, dezvoltarea și utilizarea utilajelor, materialelor, instrumentelor, structurilor, proceselor și sistemelor. Serviciile de acest tip implică furnizarea de proiecte, planuri și studii referitoare la proiecte de inginerie. Ingineria minieră este exclusă (inclusă în Servicii în domeniul mineritului și al extracției țițeiului și a gazelelor naturale).

2.10.3.1.c Servicii științifice și alte servicii tehnice includ topografia; cartografia; testarea și certificarea produselor; precum și serviciile de inspecție tehnică.

2.10.3.2 Servicii de tratare a deșeurilor și depoluare, servicii agricole și miniere

Cuprind: a) Tratarea deșeurilor și depoluarea, b) Servicii în domeniul agriculturii, silviculturii și pescuitului, c) Servicii în domeniul mineritului și al extracției țițeiului și a gazelor naturale

2.10.3.2.a Tratarea deșeurilor și depoluarea includ colectarea deșeurilor și eliminarea, decontaminarea, igienizarea și alte servicii de protecție a mediului. De asemenea, ele includ servicii ecologice, cum ar fi operațiuni de compensare sau de sechestrare a carbonului care nu sunt clasificate în nici o altă categorie mai specifică.

2.10.3.2.b Serviciile în domeniul agriculturii, silviculturii și pescuitului includ servicii agricole necesare în agricultură cum ar fi furnizarea de mașini agricole cu operator, recoltarea, tratarea culturilor, măsurile de combatere a dăunătorilor, servicii de adăpostire, îngrijire și creștere a animalelor. Serviciile în domeniul vânătorii, prinderea cu capcane, silvicultura și exploatarea forestieră și pescuitul sunt de asemenea incluse aici, după cum sunt incluse și serviciile veterinare.

2.10.3.2.c Serviciile în domeniul mineritului și al extracției țițeiului și a gazelor naturale includ serviciile miniere prestate în câmpurile de petrol și gaze, incluzând forajul, montarea, repararea și demontarea turlelor de foraj, precum și cimentarea cofrajelor puțurilor de țiței și gaze. Aici sunt incluse și serviciile de prospectare și explorare a resurselor minerale, de inginerie minieră și explorare geologică.

2.10.3.3 Servicii de leasing operațional

Leasingul operațional este activitatea de închiriere a activelor produse în temeiul unor acorduri care prevăd utilizarea unui activ corporal de către locatar, dar nu implică transferul majorității riscurilor și beneficiilor aferente dreptului de proprietate către locatar. Leasingul operațional poate fi numit închiriere în cazul unor elemente precum clădirile sau echipamentele. Serviciile de leasing operațional acoperă leasingul (închirierea) și închirierea unor mijloace de transport (charter), fără echipaj, de exemplu vapoare, aeronave și echipamente de transport. Sunt incluse și plățile leasingului operațional aferent altor tipuri de echipamente fără operator, inclusiv computere și echipamente de telecomunicații. Plățile licențelor pentru dreptul de a utiliza activele necorporale, cum ar fi programele de calculator, proprietatea intelectuală și așa mai departe, sunt incluse la rubrici specifice (Servicii informatice, Taxe pentru utilizarea proprietății intelectuale n.a.p., etc.) și nu la leasingul operațional. Sunt excluse din serviciile de leasing operațional leasingul de linii sau de capacități de telecomunicații (incluse în Servicii de telecomunicații); închirierea vapoarelor și a aeronavelor cu echipaj (incluse în Servicii de transport); și chiriile aferente turismului (incluse la Turism).

2.10.3.4 Servicii legate de comerț

Serviciile legate de comerț cuprind comisioanele pentru tranzacțiile cu bunuri și servicii de plătit comercianților, brokerilor de mărfuri de bază, dealerilor, adjudecătorilor și comisionarilor. Sunt excluse din serviciile legate de comerț sunt comisioanele de francizare (incluse în Taxele pentru utilizarea proprietății intelectuale n.a.p.); brokerajul în domeniul instrumentelor financiare (inclus în Servicii financiare); brokerajul de asigurări (inclus în Servicii de asigurări auxiliare) și taxele de transport, cum ar fi comisioanele agenției (incluse în Transport).

2.10.3.5 Alte servicii pentru întreprinderi, n. a. p.

Alte servicii pentru întreprinderi includ serviciile de distribuire a apei, aburului, gazelor sau a altor produse petroliere, furnizarea de aer condiționat, în cazul în care acestea sunt identificate separat de serviciile de transport; servicii de plasare a personalului, de securitate și de investigații; traducere și interpretare; servicii fotografice; publicare; curățirea clădirilor; și servicii imobiliare.

2.11 Servicii personale, culturale și recreative

Acestea includ Servicii audiovizuale și conexe și Alte servicii personale, culturale și recreative.

2.11.1 Servicii audiovizuale și conexe

Pot fi defalcate în continuare în Servicii audiovizuale și Servicii artistice. Cuprind serviciile și comisioanele aferente pentru producția cinematografică (pe film sau bandă video), producția de programe pentru radio și televiziune (în direct sau înregistrate) și de înregistrări muzicale. Sunt incluse închirierile de produse audiovizuale și conexe, precum și accesul la canale de televiziune codate (de exemplu, serviciile de televiziune prin cablu sau satelit); produse audio-vizuale produse în masă, achiziționate sau vândute pentru utilizare perpetuă și care sunt livrate electronic (descărcate de pe internet); comisioanele încasate de artiștii interpreți (actori, muzicieni, dansatori), autori, compozitori, etc. Sunt excluse taxele sau licențele de reproducere și/sau de distribuire a produselor audiovizuale (incluse în Taxe pentru utilizarea proprietății intelectuale n.a.p.)

2.11.2 Alte servicii personale, culturale și recreative

Cuprind: a) Servicii de educație, b) Servicii de sănătate, c) Servicii în materie de moșteniri culturale și recreative și d) Alte servicii personale.

2.11.2.a Serviciile de educație cuprind serviciile prestate între rezidenți și nerezidenți în domeniul educației, cum ar fi cursurile prin corespondență și învățământul prin intermediul televiziunii sau internetului, precum și de profesori, etc., care prestează servicii direct în economia gazdă.

2.11.2.b Serviciile de sănătate cuprind serviciile furnizate de medici, asistente sau de personal paramedical sau similar, precum și serviciile de laborator sau similare, indiferent dacă sunt prestate la fața locului sau la distanță. Sunt excluse toate cheltuielile în materie de educație și de sănătate efectuate de călători (incluse în Turism).

2.11.2.c Serviciile în materie de moșteniri culturale și recreative includ serviciile în domeniul muzeelor și alte servicii culturale, sportive, de jocuri de noroc și activități recreative, cu excepția celor care implică persoane din afara economiei lor de reședință (incluse la Turism).

2.11.2.d Alte servicii personale includ servicii sociale, servicii domestice, etc.

2.12 Bunuri și servicii ale administrațiilor publice neincluse în altă parte

Aceasta este o categorie reziduală care acoperă tranzacțiile efectuate de administrațiile publice (inclusiv cele ale organizațiilor internaționale) cu bunuri și servicii care nu pot fi clasificate în alte posturi. Sunt incluse toate tranzacțiile (atât cu bunuri, cât și cu servicii) ale unor enclave precum ambasade, consulate, baze militare și organizații internaționale cu rezidenți ai economiilor în care sunt situate enclavele. Sunt excluse tranzacțiile enclavelor cu rezidenții țărilor de origine. În funcție de unitatea de administrație publică care efectuează tranzacția, acest post poate fi defalcat în continuare în bunuri și servicii tranzacționate de Ambasade și consulate, Unități și agenții militare și Alte bunuri și servicii ale administrațiilor publice neincluse în altă parte.

3. VENITURI PRIMARE

Veniturile primare reprezintă intrările acumulate de unitățile instituționale pentru contribuția acestora la procesul de producție sau pentru furnizarea de active financiare sau din închirierea resurselor naturale altor unități instituționale. Acestea cuprind Remunerarea salariaților, Veniturile din investiții și Alte venituri primare.

3.1 Remunerarea salariaților (D1)

Remunerarea salariaților este înregistrată atunci când angajatorul (unitatea producătoare) și angajatul sunt rezidenți în economii diferite. Pentru economia în care sunt rezidente unitățile producătoare, remunerarea salariaților este remunerarea totală (inclusiv contribuțiile plătite de angajator în contul sistemelor de securitate socială sau al fondurilor de pensii sau de asigurări private), în numerar sau în natură, de plătit de întreprinderile rezidente angajaților nerezidenți în schimbul activității depuse de aceștia din urmă în cursul perioadei contabile. Pentru economia în care sunt rezidente persoanele fizice, remunerarea este remunerarea totală, în numerar sau în natură, de primit de către acestea de la întreprinderile nerezidente în schimbul activității prestate în perioada contabilă. Este important să se stabilească dacă există un raport angajator-angajat; dacă nu, plata constituie o achiziție de servicii.

3.2 Venituri din investiții

Veniturile din investiții sunt obținute din proprietatea unui rezident asupra activelor financiare externe (credit), precum și din proprietatea unui nerezident asupra activelor financiare interne (debit). Veniturile din investiții includ veniturile din participații (Dividende, Prelevări pe veniturile cvasisocietăților, Beneficii reinvestite) și din creanțe (Dobânzi), precum și venituri din investiții atribuibile deținătorilor de polițe de asigurare și participanților la sisteme de pensii și scheme de garantare standard.

În balanța de plăți, veniturile din investiții sunt clasificate și după funcția investițiilor care stau la baza acestora, ca Investiții directe, Investiții de portofoliu, Alte investiții și Active de rezervă și sunt detaliate în continuare în funcție de tipul de investiție. Pentru definițiile investițiilor după funcție, a se vedea contul financiar.

Atunci când este posibilă identificarea lor separată, câștigurile și pierderile din dețineri (de capital) nu sunt clasificate ca venituri din investiții, ci ca modificări ale valorii investițiilor generate de evoluțiile prețurilor pieței. Fluxurile nete asociate instrumentelor financiare derivate pe rata dobânzii se înregistrează numai în rubrica instrumente financiare derivate din contul financiar.

3.2.1 Dobânzi (D41)

Dobânzile sunt o formă de venituri din investiții care sunt de primit de deținătorii anumitor tipuri de active financiare, și anume depozite (AF2), titluri de creanță (AF3), credite (AF4) și alte conturi de primit/de plătit (AF8), pentru punerea activelor financiare la dispoziția altei unități instituționale. Se includ la dobânzi și veniturile din deținerile de drepturi speciale de tragere (DST) și din alocările de DST. Contul veniturilor primare înregistrează „dobânda pură” prin eliminarea componentei SIFIM din „dobânda efectivă”. Veniturile din dobânzi sunt înregistrate pe bază de angajamente.

3.2.2 Venituri distribuite ale societăților (D42)

3.2.2.1 Dividende (D421)

Dividendele sunt beneficii distribuite alocate deținătorilor de acțiuni (AF5) pentru punerea de fonduri la dispoziția societăților. Dividendele sunt înregistrate la momentul în care acțiunile sunt cotate ex-dividend.

3.2.2.2 Prelevări pe veniturile cvasisocietăților (D422)

Prelevările pe veniturile cvasisocietăților (întreprinderi neconstituite în societăți care se comportă ca o societate, de exemplu, sucursale, unități rezidente fictive pentru terenuri și alte resurse naturale deținute de nerezidenți, asociații în participațiune, fiducii, etc.) sunt sumele pe care proprietarii cvasisocietăților le prelevează pentru uzul propriu din profiturile cvasisocietăților care le aparțin. Prelevările pe veniturile cvasisocietăților sunt înregistrate în momentul în care au loc efectiv.

3.2.3 Beneficii reinvestite din investiții străine directe (D43)

Beneficiile reinvestite reprezintă partea ce revine investitorilor direcți, proporțională cu participarea la capitalul social, din beneficiile pe care filialele, întreprinderile asociate și sucursalele străine nu le distribuie sub formă de dividende. Ele sunt definite ca partea ce revine investitorilor direcți din profiturile totale consolidate obținute de întreprinderea de investiții directe în perioada de referință (după deducerea impozitelor, a dobânzii și a amortizării) minus dividendele de plătit în perioada de referință, chiar dacă aceste dividende corespund unor profituri obținute în perioade anterioare.

Beneficiile reinvestite se înregistrează în perioada în care sunt realizate.

3.2.4 Venituri din acțiunile fondurilor de investiții (D443)

Veniturile din investiții atribuibile acționarilor fondurilor de plasament colectiv, inclusiv fonduri mutuale și fonduri deschise de investiții, sunt compuse din două posturi separate: Dividende (D4431), și Beneficii reinvestite (D4432).

Beneficiile din fonduri de investiții pot fi considerate ca fiind transferate acționarilor lor (sau deținătorilor de unități), acestea fiind câștigate sub forma de venituri din investiții în raport cu participațiile deținute. Fondurile de investiții obțin profituri prin investirea sumelor încasate de la acționari. Veniturile acționarilor din fonduri de investiții sunt definite ca veniturile din investiții câștigate din portofoliul de investiții al fondului după deducerea cheltuielilor de funcționare. Beneficiile nete ale fondurilor de investiții după deducerea cheltuielilor de funcționare aparțin acționarilor. Atunci când doar o parte a beneficiilor nete este distribuită acționarilor sub formă de dividende, beneficiile nedistribuite ar trebui tratate ca și când ar fi fost distribuite acționarilor și apoi considerate ca reinvestite.

3.2.5 Venituri din investiții atribuibile deținătorilor de polițe de asigurare și participanților la sisteme de pensii și scheme de garantare standard

Pentru a defini acest post, se examinează separat componentele acestuia, care nu sunt parte a cererii de date privind balanța de plăți.

3.2.5.1 Veniturile din investiții atribuibile deținătorilor de polițe de asigurare (D441) corespund veniturilor primare totale obținute din investirea provizioanelor tehnice de asigurări. Provizioanele sunt cele pentru care societatea de asigurare recunoaște o obligație corespunzătoare față de deținătorii de polițe.

3.2.5.2 Venituri din investiții de plătit în drepturi de pensie (D442)

Drepturile de pensie rezultă fie din sisteme cu contribuții determinate, fie din sisteme cu beneficii determinate.

3.3 Alte venituri primare

Clasificate în funcție de sectorul instituțional al economiei raportoare (Administrația publică sau Alte sectoare) și includ următoarele componente: Impozite pe producție și importuri, Subvenții și Chirii.

3.3.1 Impozite pe producție și importuri (D2)

Includ următoarele componente:

3.3.1.1 Impozitele pe produse (D21) se plătesc pe unitate de bun sau serviciu produs sau comercializat transfrontalier. Printre exemple se numără TVA, taxele la import, accizele și impozitele pe consum.

3.3.1.2 Alte impozite pe producție (D29) constau în toate impozitele pe care le suportă întreprinderile ca urmare a angajării în producție și includ impozite plătite pentru autorizații comerciale și profesionale.

3.3.2 Subvenții (D3)

Includ următoarele componente:

3.3.2.1 Subvențiile pe produse (D31) se plătesc pe unitate de bun sau serviciu produs.

3.3.2.2 Alte subvenții pentru producție (D39) constau din subvenții, altele decât subvențiile pe produse pe care unitățile producătoare rezidente le pot încasa ca urmare a angajării în producție.

3.3.3 Chirii (D45)

Chiriile acoperă veniturile care pot fi încasate pentru punerea resurselor naturale la dispoziția unei unități instituționale nerezidente. Printre exemplele de chirii se numără sumele de plătit pentru utilizarea terenului pentru extragerea de depozite de minereuri și alte zăcăminte, precum și pentru drepturi de pescuit, de exploatare forestieră și de pășunat. Plățile periodice efectuate de cei care dețin în locațiune resursele naturale, precum zăcămintele, sunt deseori denumite redevențe, dar sunt clasificate drept chirii.

4. VENITURI SECUNDARE

Contul veniturilor secundare prezintă transferurile curente dintre rezidenți și nerezidenți. Un transfer este o intrare ce corespunde furnizării unui bun, serviciu, activ financiar sau alt activ neprodus de către o unitate instituțională către o altă unitate instituțională, atunci când nu există o ieșire corespunzătoare a unui articol cu valoare economică. Transferurile curente constau din toate transferurile care nu sunt transferuri de capital.

Transferurile curente sunt clasificate în funcție de sectorul instituțional care efectuează sau primește transferul în economia raportoare (Administrația publică sau Alte sectoare).

Transferurile curente ale administrației publice cuprind Impozite curente pe venit, patrimoniu etc., Contribuții sociale, Prestații sociale, Cooperare internațională curentă, Transferuri curente diverse și Resurse proprii ale Uniunii bazate pe TVA și VNB.

Transferurile curente ale altor sectoare includ Impozite curente pe venit, patrimoniu etc., Contribuții sociale, Prestații sociale, Transferuri curente diverse, Prime nete de asigurare generală, Indemnizații-daune de asigurări generale și Ajustări pentru variația drepturilor de pensie. Transferurile curente diverse (D75) includ Transferuri personale între gospodăriilor populației rezidente și nerezidente (din care: Sume transferate de lucrători)

4.1 Impozite curente pe venit, patrimoniu etc. (D5)

Impozitele curente pe venit, patrimoniu etc. din conturile internaționale constau în principal din impozite percepute asupra veniturile câștigate de nerezidenți din munca lor sau din activele lor financiare. Sunt incluse și impozitele pe câștigurile de capital care rezultă din activele nerezidenților. Impozitele pe venit și pe câștigurile de capital din active financiare se plătesc în general de Alte sectoare (persoane fizice, societăți și instituții fără scop lucrativ) și sunt încasate de Administrația publică.

4.2 Contribuții sociale (D61)

Contribuțiile sociale sunt contribuțiile efective sau imputate efectuate de gospodăriile populației către sistemele de securitate socială în scopul constituirii de fonduri din care vor fi plătite prestațiile sociale.

4.3 Prestații sociale (D62+D63)

Prestațiile sociale includ prestațiile de plătit în cadrul sistemelor de securitate socială și de pensii. Ele includ pensiile și alte prestații în afara pensiilor generate de evenimente sau împrejurări precum boală, șomaj, situație locativă și educație și pot fi în numerar sau în natură.

4.4 Prime nete de asigurare generală (D71)

Primele de asigurare generală constau atât din primele brute de plătit de către deținătorii de polițe pentru a obține asigurări în perioada contabilă (prime încasate), cât și din suplimente de primă de plătit din veniturile din investiții atribuibile deținătorilor de polițe de asigurare, după deducerea comisioanelor societăților de asigurare care oferă asigurarea. Comisioanele reprezintă achiziții de servicii de către deținătorii de polițe și sunt înregistrate ca servicii de asigurare. Primele nete pentru garanțiile standard sunt incluse la acest post.

4.5 Indemnizații-daune de asigurări generale (D72)

Indemnizațiile-daune de asigurări generale sunt sumele de plătit pentru soluționarea cererilor de despăgubire care devin scadente în cursul perioadei contabile curente. Cererile de despăgubire devin scadente în momentul în care se produce riscul asigurat, fapt ce conduce la o cerere de despăgubire valabilă. Despăgubirile de plătit pentru garanțiile standard sunt înregistrate la acest post.

4.6 Cooperare internațională curentă (D74)

Cooperarea internațională curentă constă în transferurile curente, în numerar sau în natură, între administrațiile publice ale unor țări diferite sau între administrațiile publice și organizațiile internaționale. O parte a cooperării internaționale curente este în raport cu instituțiile Uniunii.

4.7 Transferuri curente diverse (D75)

Transferurile curente diverse, în numerar sau în natură, includ: Transferuri curente către instituțiile fără scop lucrativ în serviciul gospodăriilor populației (D751), Transferuri curente între gospodăriile populației (D752), Alte transferuri curente diverse (D759) inclusiv amenzi și penalități, o parte a plăților pentru bilete de loterie și jocuri de noroc, plăți compensatorii și altele.

4.7.1 Transferuri personale între gospodăriile populației rezidente și nerezidente

Transferurile personale între gospodăriile populației rezidente și nerezidente constau în toate transferurile curente, în numerar sau în natură, efectuate sau încasate de gospodăriile rezidente către sau de la gospodării nerezidente. Transferurile personale includ postul „din care”Sume transferate de lucrători.

4.7.1.1 Sume transferate de lucrători

Sumele transferate de lucrători constau în transferuri personale efectuate de rezidenți migranți și angajați în economii noi către gospodăriile populației nerezidente. Persoanele care lucrează și locuiesc în economiile noi mai puțin de un an sunt considerate nerezidente, iar remunerarea lor este înregistrată la remunerarea salariaților.

4.8 Resurse proprii ale Uniunii bazate pe TVA și VNB (D76)

A treia și a patra dintre resursele proprii ale Uniunii, respectiv cea bazată pe TVA și cea bazată pe VNB, reprezintă transferuri curente plătite de administrația publică a fiecărui stat membru către instituțiile Uniunii.

4.9 Ajustare pentru variația drepturilor de pensie (D8)

Ajustarea pentru variația drepturilor de pensie este necesară pentru a reconcilia tratamentul pensiilor ca transferuri curente cu tratamentul drepturilor de pensie ca active financiare. După ajustare, soldul contului curent este același cu cel obținut în cazul în care contribuțiile sociale și pensiile primite nu ar fi fost înregistrate ca transferuri curente.

B. CONTUL DE CAPITAL

Contul de capital acoperă Achiziționarea/cedarea de active nefinanciare neproduse și Transferuri de capital.

5.1 Achiziții și cedări brute de active nefinanciare neproduse

Activele nefinanciare neproduse constau în: (a) resurse naturale; (b) contracte, închirieri și licențe; și (c) active comerciale (mărci) și fondul de comerț. Achizițiile și cedările de active nefinanciare neproduse sunt înregistrate separat la valoarea brută, nu netă. La acest post din contul de capital se înregistrează numai achiziționarea sau vânzarea de astfel de active, nu și utilizarea lor.

5.2 Transferuri de capital (D9)

Transferurile de capital constau în (i) transferuri de proprietate asupra activelor fixe, (ii) transferuri de fonduri legate sau condiționate de achiziționarea sau cedarea de active fixe și (iii) anularea, fără compensare acordată în schimb, a pasivelor de către creditori. Transferurile de capital se pot efectua în numerar sau în natură (cum ar fi iertarea de datorie). Distincția între transferurile curente și transferurile de capital este reprezentată, în practică, de utilizarea transferului de către țara destinatară. Transferurile de capital sunt clasificate în funcție de sectorul instituțional inițiator sau destinatar al transferului în economia raportoare (Administrația publică sau Alte sectoare).

Transferuri de capital includ: Impozite pe capital, Ajutoare pentru investiții și Alte transferuri de capital.

5.2.1 Impozite pe capital (D91)

Impozitele pe capital constau în impozite percepute în mod neregulat și rar asupra valorii activelor sau activelor nete deținute de unitățile instituționale sau asupra valorii activelor transferate între unități instituționale. Acestea includ impozitele pe moșteniri și impozitele pe cadouri între persoane percepute asupra capitalului beneficiarilor.

5.2.2 Ajutoare pentru investiții (D92)

Ajutoarele pentru investiții constau în transferuri de capital, în numerar sau în natură, efectuate pentru a finanța în întregime sau parțial costurile achiziționării de active fixe. Beneficiarii sunt obligați să utilizeze ajutoarele pentru investiții încasate în numerar în scopul formării brute de capital fix, iar ajutoarele sunt deseori legate de proiecte de investiții specifice, precum proiectele mari de construcții.

5.2.3 Alte transferuri de capital (D.99)

Acestea includ plăți majore nerepetitive drept compensație pentru daune importante sau vătămări grave neacoperite de polițele de asigurare, cadouri, legate și donații considerabile, inclusiv cele către instituții fără scop lucrativ. Această categorie include Iertarea de datorie.

5.2.3.1 Iertare de datorie

Iertarea de datorie este anularea voluntară, parțială sau totală, a unei datorii în cadrul unui acord contractual între un creditor și un debitor.

C. CONTUL FINANCIAR ȘI POZIȚIA INVESTIȚIONALĂ INTERNAȚIONALĂ

În general, Contul financiar înregistrează tranzacții care implică active și pasive financiare care au avut loc între rezidenți și nerezidenți. Contul financiar prezintă tranzacțiile pe bază netă: achizițiile nete de active financiare corespund achizițiilor de active minus reducerile de active.

Poziția investițională internațională prezintă, la sfârșitul fiecărui trimestru, valoarea activelor financiare ale rezidenților unei economii care sunt creanțe asupra nerezidenților și a pasivelor rezidenților unei economii față de nerezidenți, plus aurul fizic deținut ca activ de rezervă. Diferența dintre active și pasive constituie poziția netă din poziția investițională internațională și reprezintă o creanță netă sau o datorie netă față de restul lumii.

Valoarea poziției investiționale internaționale la sfârșitul unei perioade rezultă din pozițiile la sfârșitul perioadei anterioare, din tranzacțiile din perioada curentă și din alte modificări generate de alte motive decât tranzacțiile între rezidenți și nerezidenți, care pot fi atribuite altor modificări ale volumului și reevaluărilor (determinate de modificări ale cursurilor de schimb sau ale prețurilor).

În funcție de categoria funcțională, tranzacțiile și pozițiile financiare transfrontaliere sunt clasificate ca Investiții directe, Investiții de portofoliu, Instrumente financiare derivate (altele decât rezervele) și Opțiuni pe acțiuni ale salariaților, Alte investiții, precum și Active de rezervă. Tranzacțiile și pozițiile financiare transfrontaliere sunt clasificate în continuare pe tip de instrument și sector instituțional, astfel cum sunt definite în tabelul 7.

Prețurile pieței reprezintă baza pentru evaluarea tranzacțiilor și pozițiilor. Evaluarea nominală este utilizată pentru pozițiile în instrumente nenegociabile și anume credite, depozite și alte conturi de primit/de plătit. Totuși, orice tranzacții cu aceste instrumente sunt evaluate la prețurile pieței. Pentru a reflecta corespunzător lipsa de consecvență dintre evaluarea de piață a tranzacțiilor și evaluarea nominală a pozițiilor, vânzătorul înregistrează Reevaluările generate de alte modificări ale prețurilor în perioada în care are loc vânzarea, egale cu diferența dintre valoarea nominală și valoarea tranzacției, în timp ce cumpărătorul înregistrează o valoare contrară ca Reevaluări generate de alte modificări ale prețurilor.

Contul financiar al balanței de plăți și poziția investițională internațională includ înregistrări în contrapartidă pentru veniturile corespunzătoare instrumentelor clasificate în categoriile funcționale respective.

6.1 Investiții directe

Investițiile directe sunt asociate cu un rezident într-o economie (investitor direct) care deține controlul sau un grad semnificativ de influență asupra gestionării unei întreprinderi care este rezidentă într-o altă economie (întreprindere de investiții directe). În conformitate cu standardele internaționale, deținerea directă sau indirectă a 10% sau mai mult din drepturile de vot ale unei întreprinderi rezidente într-o economie de către un investitor rezident în altă economie este dovada unei astfel de relații. Pe baza acestui criteriu, o relație de investiții directe poate exista între mai multe întreprinderi interrelaționate, indiferent dacă această legătură implică una sau mai multe lanțuri. Relația se poate extinde și la filialele, subfilialele și întreprinderile asociate unei întreprinderi de investiții directe. După stabilirea investiției directe, toate fluxurile/deținerile financiare ulterioare dintre entitățile interrelaționate se înregistrează ca tranzacții/poziții de investiții directe.

Capitalul social se referă la participații în sucursale, precum și la toate acțiunile deținute în filiale și întreprinderi asociate. Beneficiile reinvestite reprezintă o înregistrare în contrapartidă în partea investitorului direct a beneficiilor nedistribuite ca dividende de către filiale sau întreprinderile asociate și a beneficiilor sucursalelor care nu au fost alocate investitorului direct și care se înregistrează la Venituri din investiții (a se vedea 3.2.3).

Participațiile în investiții directe și Datoriile aferente sunt dezagregate în continuare în funcție de tipul de relație dintre entități și în funcție de direcția investiției. Pot fi distinse trei tipuri de relații de investiții directe:

(a) Investiția investitorilor direcți în întreprinderi de investiții directe. Această categorie include fluxurile (și stocurile) de investiții de la investitorul direct la întreprinderile de investiții directe ale acestuia (indiferent dacă sunt controlate sau influențate direct sau indirect);

(b) Investiție inversă. Acest tip de relație acoperă fluxurile (și stocurile) de investiții de la întreprinderile de investiții directe la investitorul direct;

(c) Între întreprinderi din același grup. Aceasta acoperă fluxurile (și stocurile) între întreprinderi care nu se controlează sau influențează reciproc, dar care sunt ambele sub controlul sau influența aceluiași investitor direct.

6.2 Investiții de portofoliu

Investițiile de portofoliu includ tranzacțiile și pozițiile care implică titluri de creanță sau titluri de valoare de tip participație, altele decât cele incluse în investițiile directe sau activele de rezervă. Investițiile de portofoliu includ Titluri de valoare de tip participație, Acțiuni ale fondurilor de investiții și Titluri de creanță, cu excepția cazului în care sunt clasificate fie ca investiții directe, fie ca active de rezervă. Tranzacțiile precum contractele de report și creditele în titluri de valoare sunt excluse din investițiile de portofoliu.

6.2.1 Titluri de valoare de tip participație (F51/AF51)

Participațiile constau în toate instrumentele care reprezintă creanțe asupra valorii reziduale a unei societăți sau cvasisocietăți, după ce au fost onorate creanțele tuturor creditorilor. Spre deosebire de titlurile de creanță, participațiile în general nu oferă deținătorului dreptul la o sumă predeterminată sau la o sumă determinată pe baza unei formule fixe. Titluri de valoare de tip participație constau din Acțiuni cotate și Necotate.

Acțiunile cotate (F511/AF511) sunt titluri de valoare de tip participație cotate la o bursă recunoscută sau în orice altă formă de piață secundară. Acțiunile necotate (F512/AF512) sunt titluri de valoare de tip participație care nu sunt cotate la o bursă.

6.2.2 Acțiuni ale fondurilor de investiții (F52/AF52)

Acțiunile fondurilor de investiții sunt emise de fondurile de investiții. Ele sunt cunoscute sub numele de „unități” dacă fondul este un fond deschis de investiții. Fondurile de investiții sunt organisme de plasament colectiv prin care investitorii pun în comun fonduri pentru investiții în active financiare și/sau nefinanciare. Acțiunile fondurilor de investiții au un rol specializat în intermedierea financiară, ca un tip de plasament colectiv în alte active, astfel încât sunt identificate separat de alte acțiuni. În plus, veniturile acestora sunt tratate diferit, deoarece beneficiile reinvestite trebuie imputate.

6.2.3 Titluri de creanță (F3/AF3)

Titlurile de creanță sunt instrumente negociabile care servesc ca dovadă a unei creanțe. Ele includ bonuri, obligațiuni pe termen lung și pe termen mediu, certificate de depozit negociabile, efecte de comerț, obligațiuni negarantate, titluri garantate cu active, instrumente de piață monetară și instrumente similare tranzacționate în mod normal pe piețele financiare. Tranzacțiile și pozițiile în titluri de creanță sunt divizate, în funcție de scadența inițială, în cele pe Termen scurt și cele pe Termen lung.

6.2.3.1 Titluri de creanță pe termen scurt (F31/AF31)

Titlurile de creanță pe termen scurt se plătesc la cerere sau sunt emise cu o scadență inițială de un an sau mai puțin. De obicei, ele conferă titularului dreptul necondiționat de a încasa o sumă de bani declarată și fixă, la o dată specificată. Aceste instrumente sunt tranzacționate, de regulă, cu discont, pe piețele organizate; valoarea discontului depinde de rata dobânzii și de timpul rămas până la scadență.

6.2.3.2 Titluri de creanță pe termen lung (F32/AF32)

Titlurile de creanță pe termen lung sunt emise cu o scadență inițială de peste un an sau fără o scadență declarată (alta decât la cerere, care este inclusă la termen scurt). În general, ele conferă titularului (a) dreptul necondiționat la un venit monetar fix sau la un venit monetar variabil determinat prin contract (plata dobânzii nu depinde de câștigurile debitorului) și (b) dreptul necondiționat la o sumă fixă ca rambursare a principalului la o dată sau la date specificate.

Înregistrarea tranzacțiilor în balanța de plăți are loc atunci când creditorii sau debitorii înregistrează creanța sau pasivul în registrele lor. Tranzacțiile se înregistrează la prețul efectiv încasat sau plătit, minus comisioanele și cheltuielile. Astfel, în cazul titlurilor de valoare cu cupoane, se include dobânda acumulată de la ultima plată a dobânzii, iar în cazul titlurilor de valoare emise cu discont, se include dobânda acumulată de la data emisiunii. Includerea dobânzii acumulate este necesară atât pentru contul financiar al balanței de plăți, cât și pentru poziția investițională internațională; aceste înregistrări trebuie să aibă înregistrări în contrapartidă în conturile corespunzătoare de venituri.

6.3 Instrumente financiare derivate (altele decât rezervele) și opțiuni pe acțiuni ale salariaților (F7/AF7)

Un contract financiar derivat este un instrument financiar aferent unui alt instrument sau unui indicator financiar specific sau unei mărfi de bază specifice, care permite tranzacționarea în mod autonom pe piețele financiare a unor riscuri financiare specifice (precum riscul ratei dobânzii, riscul valutar, riscul variației valorii participațiilor și prețului mărfurilor de bază, riscul de credit, etc.). Această categorie este identificată separat de alte categorii deoarece se referă la transferul riscului, nu la furnizarea de fonduri sau alte resurse. Spre deosebire de alte categorii funcționale, la instrumentele financiare derivate nu se acumulează venituri primare. Fluxurile nete asociate instrumentelor financiare derivate pe rata dobânzii se înregistrează ca instrumente financiare derivate, nu ca venituri din investiții. Tranzacțiile și pozițiile în instrumente financiare derivate sunt tratate separat de valorile oricăror instrumente suport de care sunt conectate. În cazul opțiunilor, se înregistrează totalul primei (respectiv prețul de achiziționare sau de vânzare al opțiunilor și comisionul implicit aferent). Plățile în marjă rambursabile constau din numerar sau alt colateral depus pentru a proteja o contraparte împotriva riscului de incapacitate de plată. Ele sunt clasificate ca depozite la alte investiții (dacă pasivul debitorului este inclus în masa monetară) sau în alte conturi de primit/de plătit. Plățile în marjă nerambursabile (cunoscute și sub numele de marjă de variație) reduc obligația financiară creată printr-un instrument derivat; prin urmare, ele sunt clasificate ca tranzacții cu instrumente financiare derivate.

Opțiunile pe acțiuni ale salariaților sunt opțiuni de achiziționare a participațiilor la societate oferite salariaților acesteia ca formă de remunerare. În cazul în care o opțiune pe acțiuni acordată salariaților poate fi tranzacționată pe piețele financiare fără restricții, ea este clasificată ca instrument financiar derivat.

6.4 Alte investiții

Aceasta reprezintă o categorie reziduală care include poziții și tranzacții, altele decât cele incluse la investiții directe, investiții de portofoliu, instrumente financiare derivate și opțiuni pe acțiuni ale salariaților sau active de rezervă. În măsura în care următoarele clase de active și pasive financiare nu sunt incluse la investiții directe sau la active de rezerve, categoria alte investiții include: (a) Alte participații; (b) Numerar și depozite; (c) Credite (inclusiv utilizarea asistenței FMI sub formă de credite și împrumuturi); (d) Sisteme de asigurări, de pensii și scheme de garantare standard; (e) Credite comerciale și avansuri; (f) Alte conturi de primit/de plătit; și (g) Alocări de DST (deținerile de DST sunt incluse în activele de rezervă).

Pentru credite, depozite și alte conturi de primit/de plătit vândute cu discont, valorile tranzacțiilor înregistrate în contul financiar pot fi diferite de valorile nominale înregistrate în poziția investițională internațională. Aceste diferențe sunt înregistrate ca Reevaluări generate de modificări ale prețurilor.

6.4.1 Alte participații (F519/AF519)

Alte participații includ participațiile care nu sunt titluri de valoare, prin urmare nu sunt incluse în investițiile de portofoliu. Participarea la capitalul anumitor organizații internaționale nu este sub formă de titluri de valoare și, prin urmare, se clasifică la Alte participații.

6.4.2 Numerar și depozite (F2/AF2)

Numerarul și depozitele includ numerarul în circulație și depozitele. Depozitele sunt contracte standardizate, nenegociabile, oferite în general de instituții care acceptă depozite, permițând plasarea și retragerea ulterioară a unei sume de bani variabile de către creditor. Depozitele presupun, de obicei, o garanție dată de către debitor în sensul rambursării principalului la investitor.

Distincția dintre Credite și Numerar și depozite se bazează pe natura împrumutatului. Aceasta înseamnă că, în partea de activ, banii acordați de sectorul deținător de monedă rezident băncilor nerezidente trebuie clasificați la Depozite, iar banii acordați de sectorul deținător de monedă rezident instituțiilor nebancare nerezidente (adică altor unități instituționale decât băncile) trebuie clasificați la Credite. În partea de pasiv, banii primiți de instituțiile nebancare rezidente, respectiv instituții financiare nemonetare trebuie clasificați întotdeauna la Credite. În cele din urmă, această distincție înseamnă că toate tranzacțiile care implică IFM rezidente și bănci nerezidente trebuie clasificate la Depozite.

6.4.3 Credite (F4/AF4)

Creditele sunt active financiare care sunt (a) create atunci când un creditor împrumută fonduri direct unui debitor și (b) evidențiate de documente care nu sunt negociabile. Această categorie include toate creditele, inclusiv creditele ipotecare, leasingurile financiare și operațiuni de tip report. Toate operațiunile de tip repo, precum contractele de report, operațiunile sell/buy-back și creditele în titluri de valoare (cu schimb de numerar drept colateral) sunt considerate drept credite colateralizate și nu achiziții/vânzări simple de titluri de valoare și se înregistrează la Alte investiții în cadrul sectorului rezident care desfășoară operațiunea. Acest tratament, care este în conformitate și cu practicile contabile ale băncilor și ale altor societăți financiare, are drept obiectiv reflectarea mai exactă a raționamentul economic din spatele acestor instrumente financiare.

6.4.4 Sisteme de asigurări, de pensii și scheme de garantare standard (F6/AF6)

Acestea includ următoarele: (a) Provizioane tehnice de asigurări generale (F61); (b) Drepturi asupra asigurărilor de viață și a rentelor (F62); (c) Drepturi de pensie, drepturi ale fondurilor de pensii asupra administratorilor fondurilor de pensii, precum și drepturi la prestații, altele decât pensiile (F63+F64+F65); și (d) Provizioane pentru executarea garanțiilor standard (F66).

6.4.5 Credite comerciale și avansuri (F81/AF81)

Creditele comerciale și avansurile sunt creanțe financiare rezultate din acordarea directă de credite de către furnizorii de bunuri și servicii clienților acestora, și plăți în avans pentru activitatea în curs sau care urmează a fi realizată, sub forma efectuării în prealabil a plății de către clienți pentru bunurile și serviciile care încă nu au fost furnizate. Creditele comerciale și avansurile apar atunci când plata bunurilor sau serviciilor nu este efectuată în același timp cu transferul dreptului de proprietate asupra unui bun sau cu prestarea unui serviciu.

6.4.6 Alte conturi de primit/de plătit (F89/AF89)

Această categorie constă din conturi de primit sau de plătit, altele decât cele incluse la creditele comerciale și avansuri sau alte instrumente. Cuprinde activele și pasivele financiare create în contrapartidă la tranzacții în care există o diferență de timp între aceste tranzacții și plățile corespunzătoare. Sunt incluse pasivele aferente impozitelor, achizițiilor și vânzărilor de titluri de valoare, comisioanelor pentru acordarea ca împrumut a titlurilor de valoare, comisioanelor pentru împrumutul în aur, salariilor și remunerațiilor, dividendelor și contribuțiilor sociale care s-au acumulat, dar încă nu au fost plătite.

6.4.7 Alocări de drepturi speciale de tragere (DST) (F12/AF12)

Alocarea de DST către membrii FMI este prezentată ca un pasiv al beneficiarului în cadrul postului DST la Alte investiții, cu o intrare corespunzătoare în cadrul postului DST la Active de rezervă.

6.5 Active de rezervă

Activele de rezervă reprezintă acele active externe care sunt disponibile imediat pentru, și controlate de, autoritățile monetare pentru acoperirea necesităților de finanțare a balanței de plăți, pentru intervenția pe piețele valutare pentru gestionarea cursului de schimb valutar și în alte scopuri conexe (precum menținerea încrederii în monedă și în economie sau ca bază pentru creditele externe). Activele de rezervă trebuie să fie active exprimate în monedă străină, creanțe față de nerezidenți și active care există efectiv. Activele potențiale sunt excluse. La baza conceptului de active de rezervă stau noțiunile de „control” și „disponibilitate spre a fi utilizate” de către autoritățile monetare.

6.5.1 Aur monetar (F11/AF11)

Aurul monetar este aurul pentru care autoritățile monetare (sau altele care sunt supuse controlului efectiv al autorităților monetare) dețin un titlu și care este păstrat ca activ de rezervă. El include Aurul fizic și Conturile de aur nealocate ale nerezidenților care acordă dreptul de a solicita livrarea de aur.

6.5.1.1 Aurul fizic (gold bullion) este în formă de monede, lingouri sau bare cu o puritate de cel puțin 995/1 000, inclusiv aurul fizic deținut în conturile de aur alocate.

6.5.1.2 Conturile de aur nealocate reprezintă o creanță asupra operatorului unui cont privind livrarea de aur. Pentru aceste conturi, furnizorul conturilor deține un titlu asupra unei rezerve de bază de aur fizic (alocat) și emite titularilor conturilor titluri de creanță exprimate în aur. Conturile de aur nealocate neclasificate ca aur monetar sunt incluse ca Numerar și depozite la Alte investiții.

6.5.2 Drepturi speciale de tragere (F12/AF12)

Drepturile speciale de tragere (DST) sunt active de rezervă internaționale create de FMI și alocate membrilor pentru a suplimenta rezervele oficiale existente. DST sunt deținute numai de către autoritățile monetare ale membrilor FMI și de un număr limitat de instituții financiare internaționale care sunt deținători autorizați.

6.5.3 Poziția de rezervă la FMI

Acestea reprezintă suma dintre (a) „tranșa de rezervă”, respectiv sumele în monedă străină (inclusiv DST) pe care o țară membră le poate trage de la FMI cu un preaviz scurt; și (b) orice îndatorare a FMI (în cadrul unui acord de împrumut) în contul resurselor generale care este la dispoziția imediată a țării membre.

6.5.4 Alte active de rezervă

Acestea includ: Numerar și depozite, Titluri de valoare, Instrumente financiare derivate și Alte creanțe. Depozitele se referă la cele disponibile la cerere. Titlurile de valoare includ participații lichide și tranzacționabile și titlurile de creanță emise de nerezidenți, inclusiv acțiuni sau unități ale fondurilor de investiții. Instrumentele financiare derivate sunt înregistrate în activele de rezervă numai în cazul în care instrumentele derivate legate de administrarea activelor de rezervă fac parte integrantă din evaluarea acestor active. Alte creanțe includ credite acordate instituțiilor nebancare nerezidente, credite pe termen lung într-un cont fiduciar al FMI și alte active financiare neincluse anterior, dar care respectă definiția activelor de rezervă.